
ОТКЛАЊАЊЕ ПРАВНИХ НЕДОСТАТАКА 
ПРАВНОСНАЖНИХ ПРЕСУДА
	Моменат наступања правноснажности пресуде подразумева да је донета судска одлука резултат законитог и правилно спроведеног поступка утврђивања чињеничне основице кривичног догађаја и на њу примењених норми кривичног закона. Међутим, то не искључује могућност да и у правноснажној пресуди могу опстати правни недостаци. Стога, наше позитивно право, али и упоредноправни системи, предвиђају могућност побијања правне основице правноснажне пресуде. То се може постићи подношењем захтева за заштиту законитости, али и применом других законских решења у прописаном систему правних лекова. 
Правна неутемељеност правноснажне пресуде огледа се у погрешној примени одредаба материјалног и процесног права на утврђену чињеничну основицу правноснажне пресуде. Неадекватна примена одредаба Кривичног законика чини правноснажну пресуду незаконитом. Исто тако, непоштовање законских одредаба о поступку у коме је донета правноснажна пресуда нарушава законитост донете одлуке. У позитивном праву Србије недостаци у примени права и у поступку доношења правноснажне пресуде отклањају се одлукама донетим у поступку иницираном захтевом за заштиту законитости. За разлику од позитивног права Србије, поједина законодавства предвиђају ванредне правне лекове којима ексклузивно осуђени (окривљени) може побијати правне недостатке правноснажне пресуде.
Захтев за заштиту законитости је ванредни правни лек, којим Врховни јавни тужилац и осуђени уз помоћ браниоца побијају правноснажну пресуду, услед мањкавости у поступку примена материјалног и процесног закона. Условљавање могућности побијања правне основице правноснажне пресуде чињеницом да је нека околност била од „од значаја за правилну или уједначену примену права“, објективно сужава хоризонт васпостављања нарушене законитости. Повратак захтева за испитивање законитости правноснажне пресуде у наше законодавство, побољшао би институционалне могућности осуђеног да побија правну основицу правноснажне пресуде.
Основни принципи „једнакости оружја“ у поступку иницираном ванредним правним лековима у појединим компаративноправним системима реализују се кроз могућност осуђеног и браниоца да побијају правну основицу правноснажне пресуде подношењем ванредних правних лекова, чији су ексклузивни титулари окривљени и бранилац. Реч је превасходно о захтеву за ванредно преиспитивање правноснажне пресуде. 
У појединим позитивним законодавствима (примера ради у немачком) правни недостаци се побијају искључиво редовним правним леком-ревизијом Разлог за оспоравање пресуде ревизијом јесте повреда закона, која се састоји у непримењивању или неправилној примени правне норме. Насупрот томе, систем ванредних правних лекова не предвиђа нормативни оквир за побијање правне основице правноснажне пресуде. 
Компаративноправна законодавства, али и српско законодавство, предвиђају законом прописани утицај одлука Европског суда за људска права на иницирање поступака по ванредним правним лековима којима се омогућава отклањање правних недостатака правноснажних пресуда. 

